Okos városok az Európai Unióban
Dr. Deák Csaba, Nemzeti Innovációs Hivatal

Az európai országokban lévő nagyvárosok hasonló problémákkal és kihívásokkal küzdenek, mint a világ más régióiban lévő „megacity-k”: túlnépesedés, környezeti problémák, motorizáció, fenntarthatóság, energiaellátás, stb. Ezért az Európai Unió (EU) már a 7. K+F Keretprogramban (FP7) támogatott olyan kísérleti projekteket, amelyek a modern városokban lévő gondok csökkentését, és a jövő élhető, fenntartható városainak létrehozását célozták. Például, az EU Jövő Internet kezdeményezésen belül támogatott SmartSantander projekt, egyedülálló infrastruktúrát biztosít az okos városok tipikus alkalmazásainak és szolgáltatásainak tesztelésére. 

Az EU szakpolitikájában az „okos város” embereknek és szolgáltatásoknak olyan integrált rendszere, amely kihasználja az infokommunikációs technológiákat és szolgáltatásokat a városokban élő lakosság szükségleteinek kielégítésére. Az európai városok „okossá” tétele érdekében 2012-ben létrejött az Európai Innovációs Partnerség az Okos Városokért, amely 2013-ban fogadta el Stratégiai Megvalósítási Tervét. Az EU H2020 K+F programjának több eleme is támogatja az okos városok fejlesztését. Az ilyen irányú programokat elsősorban a H2020 Társadalmi Kihívások (Societal Challenges) komponense tartalmazza. Az okos városokra vonatkozó pályázati lehetőségek a H2020-ban többek között a „Secure, clean and efficient energy” Munkaprogramban jelennek meg, de a „Smart, green and integrated transport” területnek is vannak olyan célkitűzései, amelyek a fenntartható városi közlekedést kívánják elősegíteni. 

Az előadás áttekinti az EU okos városokkal kapcsolatos politikájának fejlődését és a H2020 okos városokra vonatkozó pályázati lehetőségeit.